Ca să nu fie luat prin surprindere de vreo ninsoare, un primar din Gorj a pus deja nisipul pentru deszăpezire pe şosea. Doar că sub forma unor mormane care ocupă o bandă întreagă şi îi obligă pe şoferi la manevre riscante. Mai mult de gura lor, edilul a cerut eliberarea drumului: nu i se pare că făcuse ceva periculos.

Pe o lungime de mai bine de 700 de metri, şoseaua care traversează satul Cojani este plină de grămezi de nisip.

Nisipul, declarat material antiderapant, a fost depozitat preventiv pe drum, în aşteptarea următoarei ninsori şi a viscolului. Şoferii spun că, noaptea, grămezile abia se văd.

Șofer: Dacă drumul este umed şi îngheţat, o să ai toate şansele să intri într-una din grămezi

Șofer: O să punem noi nişte triunghiuri, veste ceva...

Șofer: Anul trecut, erau două grămezi. Acum au pus una lângă alta, din deal până în vale. Nu ştiu de ce.

Nisipul a ajuns pe drum deoarece pe margine, unde a fost depozitat în alţi ani, s-au săpat şanţuri noi, explică primarul oraşului de care aparţine satul.

Dănuţ Birău, primarul oraşului Târgu-Cărbuneşti: Făcându-se şanţuri în stânga, dreapta, automat materialul antiderapant nu a putut să fie dus foarte mult în lateral. Se va interveni şi va fi dat puţin mai în lateral. Nu cred că este un pericol atât de mare pentru accidente.

Până când nisipul va fi mutat, şoferilor nu le rămâne decât să circule cu mare atenţie.